## Odluka o uvjetima i načinu carinjenja robe za koju nije podnijeta potpuna dokumentacija i u slučajevima kada se ne podnosi carinska deklaracija

### NN 62/1992 (3.10.1992.), Odluka o uvjetima i načinu carinjenja robe za koju nije podnijeta potpuna dokumentacija i u slučajevima kada se ne podnosi carinska deklaracija

# VLADA REPUBLIKE HRVATSKE

Na temelju članka 233. stavak 6 i 61/92 i članka 235. stavak 2. Carinskog
zakona ("Narodne novine", br. 53A/91, 33/92, 40/92 i 61/92) Vlada
Republike Hrvatske na sjednici održanoj 2. listopada 1992. godine, donijela
je

## ODLUKU

### o uvjetima i načinu carinjenja robe za koju nije podnijeta potpuna dokumentacija i u slučajevima kada se ne podnosi carinska deklaracija

I.

Roba koja je uvezena može se izdati bez propisanih isprava i to: 1.
televizijski filmovi čiji se početak emitiranja veže za programsku shemu
na rok koji je kraći od dva mjeseca, 2. dijelovi za hitni popravak osnovnih
sredstava 3. aparati, uređaji i instrumenti koji služe hitnim medicinskim
intervencijama 4. lijekovi, cjepivo, radioaktivni izotopi koji se čuvaju
pod posebnim uvjetima ili se odmah upotrebljavaju, te opasne tvari koje
zahtijevaju posebne uvjete čuvanja, 5. knjige, časopisi i novine, 6. magnetske
i druge trake za elektronske računare kao nositelji razmjene informacija.
7. roba koja se uvozi uz oslobođenje od plaćanja carine na temelju članka
26 i 28. stavak 1. točka 1) i 2) Carinskog zakona, 8. reprodukcijski materijal
uključujući sirovine, dijelove za tekuće održavanje, dijelove za ugradnju
prilikom izrade novih proizvoda i potrošne materijale neophodne za proces
proizvodnje, osim reprodukcijskog materijala koji se uvozi na temelju kontingenta
i dozvole.

Ako je popravak prijevoznih sredstava obavljen shodno članku 294. stavak
I. Carinskog zakona vlasnik ili korisnik vozila može bez kompletnih priloga
prijaviti za carinjenje vrijednost izvršenog popravka.

II.

Robu koja se podiže bez potpune dokumentacije, carinarnica izdaje na
temelju pisane izjave carinskog obveznika, poslije uplate privremeno obračunatog
iznosa carine i drugih uvoznih opterećenja. U izjavu se unose podaci o
vrsti, količini, kakvoći, vrijednosti robe i tarifnim oznakama, svrsi uvoza
te razlozi zbog kojih se roba uvozi bez potpune dokumentacije.

III.

Uvozna carinska deklaracija s potpunom dokumentacijom za robu iz točke
I. ove odluke podnosi se u roku 30 dana od dana podizanja robe ispod carinskog
nadzora.

IV.

Carina i druga uvozna opterećenja naplaćena po privremenom obračunu
knjiže se kao redovan prihod.

V.

Nakon završenog obračuna po uvoznoj carinskoj deklaraciji, carinarnica
po službenoj dužnosti vraća iznos naplaćenih uvoznih opterećenja ako je
iznos po konačnom obračunu manji, odnosno naplaćuje razliku ako je iznos
po konačnom obračunu veći.

VI.

Iznimno od odredbi točke II. i IV. ove odluke ako se uvozi roba za koju
se po važećim propisima ne plaćaju uvozna opterećenja i ako se u momentu
uvoza ne može utvrditi vrijednost te robe, a carinski obveznik kod preuzimanja
robe nije u mogućnosti podnijeti carinarnici odgovarajuće dokaze, carinski
obveznik daje carinarnici garanciju. Kao garancija u smislu prethodnog
stavka može se dati garancija banke, ček, mjenica ili koja druga isprava
koja bi mogla poslužiti kao osiguranje za naplatu uvoznih opterećenja.
Nakon završenog postupka carinjenja garancija se vraća.

VII.

Ukoliko carinski obveznik ne podnese uvoznu carinsku deklaraciju u propisanom
roku, carinarnica će po službenoj dužnosti pokrenuti i provesti postupak
za naplatu uvoznih opterećenja.

VIII.

Carinska deklaracija se ne podnosi: 1. za lijekove za osobnu uporabu
koje sobom donese ili prime iz inozemstva, 2. za predmete što ih primaju
hrvatski državljani i strani državljani iz inozemstva u pošiljkama do vrijednosti
koju propiše Vlada Republike Hrvatske temeljem ovlaštenja iz članka 27.
točka 5. Carinskog zakona, 3. za lijekove, sitne medicinske instrumente,
ortopedska pomagala, hranu, sanitetski materijal i bezalkoholna pića, tekstilne
proizvode (odjeću, posteljinu, deke i sl.) obuću, dječje igračke koje Hrvatski
crveni križ, Caritas i druge registrirane humanitarne organizacije besplatno
prime iz inozemstva u humanitarne svrhe, 4. za povratnu drvenu, staklenu
i plastičnu ambalažu u HRD pojedinačne protuvrijednosti do 50 US dolara.

IX.

Ako se privremeno uvoze strani brodovi radi popravka u domaćem brodogradilištu,
nadležna carinarnica može bez potpune dokumentacije odobriti da brod uplovi
u brodogradilište kao i da radovi na popravku počnu odnosno da se odobri
da brod isplovi poslije izvršenog popravka. Carinski obveznik u slučaju
iz stavka 1. ove točke carinarnici podnosi pisani podnesak s podacima o
brodu, razlogu privremenog uvoza broda, a nakon završenog popravka specifikciju
radova koji su izvršeni. Uvoznu odnosno izvoznu carinsku deklaraciju uvoznik
odnosno izvoznik podnosi u roku 30 dana od dana početka radova koji su
izvršeni. Na način iz stavka 1. postupit će se i kod privremenog uvoza
zrakoplova radi popravka.

X.

Nakon prelaska broda preko carinske crte izvoznik u roku od 30 dana
mora nadležnoj carinarnici podnijeti izvoznu carinsku deklaraciju za preostalo
gorivo poslije probne vožnje.

XI.

Odredbe točke I. II. i III. ove odluke odgovarajuće se primjenjuju i
kod izvoza robe.

XII.

Danom stupanja na snagu ove odluke prestaje važiti Odluka o načinu carinjenja
robe za koju nije podnešena dokumentacija i o slučajevima u kojima se ne
podnosi carinska deklaracija ("Službeni list" br. 35/76, 41/79,
18/81, 65/85, 87/89 i "Narodne novine" br. 53A/91, 33/92, 40/92
i 61/92).

XIII.

Ova odluka stupa na snagu osmi dan od dana objave u "Narodnim novinama".

Klasa: 413-04/92-01/14

Urbroj : 5030116-92-1

Zagreb, 2. listopada 1992.

Predsjednik

**Hrvoje Šarinić, v. r**

Odluka, NN 62/1992-1659